Kommissionens forordning (EF) nr. 1073/2000

af 19. maj 2000

om ændring af Rådets forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler(1), senest ændret ved Kommissionens forordning (EF) nr. 331/2000(2), særlig artikel 13, andet led, og

ud fra følgende betragtninger:

(1) Den i bilag I til forordning (EØF) nr. 2092/91 fastsatte mulige anvendelse af mikroorganismer til aktivering af kompost bør også omfatte anvendelse af sådanne organismer til at forbedre jordens almindelige tilstand og forekomsten af næringsstoffer i jord og afgrøder. Genetisk modificerede organismer skal udelukkes fra en sådan anvendelse, og bestemmelserne for anvendelse af husdyrgødning bør bringes på linje med de tilsvarende bestemmelser i del B, stk. 7, i samme bilag.

(2) Efter proceduren i artikel 7, stk. 4, i forordning (EØF) nr. 2092/91 har nogle medlemsstater fremsendt oplysninger for at få visse produkter medtaget i bilag II eller for at ændre visse bestemmelser til dette bilag.

(3) Ændringerne i bilag II vedrører produkter, der blev almindeligt anvendt inden vedtagelsen af forordning (EØF) nr. 2092/91 ifølge den adfærdskodeks for økologisk landbrug, der anvendes i Fællesskabet, og ændringerne er derfor i overensstemmelse med artikel 7, stk. 1a, i nævnte forordning. Ændringerne for nogle af produkterne haster i betragtning af vækstsæsonens snarlige begyndelse.

(4) Det har vist sig, at glycerol, siliciumdioxid og isopropanol er uundværlige ved fremstillingen af visse levnedsmidler. Disse produkter kan derfor medtages i bilag VI, idet der tages hensyn til kravene i artikel 2 i Kommissionens forordning (EØF) nr. 207/93(3), senest ændret ved forordning (EF) nr. 345/97(4), om fastlæggelse af indholdet i bilag VI til forordning (EØF) nr. 2092/91.

(5) Det er nødvendigt at tydeliggøre de i bilag VI fastsatte "Generelle principper", om, at røgning er accepteret praksis ved fremstilling af økologiske levnedsmidler.

(6) Bestemmelserne i bilag VI vedrørende genetisk modificerede organismer skal bringes i overensstemmelse med det generelle forbud, der er fastsat ved Rådets forordning (EF) nr. 1804/1999(5).

(7) Der bør gennemføres mindre tekniske eller redaktionelle ændringer for visse produkter. Der bør også gennemføres en række redaktionelle ændringer for at tage hensyn til ændringerne af forordning (EF) nr. 1804/1999.

(8) De i denne forordning fastsatte foranstaltninger er i overensstemmelse med udtalelse fra det udvalg, der omhandles i artikel 14 i forordning (EØF) nr. 2092/91 -

UDSTEDT FØLGENDE FORORDNING:

Artikel 1

Bilag I, II og VI til forordning (EØF) nr. 2092/91 ændres som angivet i bilaget til nærværende forordning.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den finder straks anvendelse. Bestemmelserne i bilag I, del "A. PLANTER OG ANDRE VEGETABILSKE PRODUKTER", punkt 2.1 og 2.2, til forordning (EØF) nr. 2092/91 anvendes dog fra den 24. august 2000.

Lagre af benkul, der udgår af bilag II, del A, til forordning (EØF) nr. 2092/91, når nærværende forordning træder i kraft, kan fortsat anvendes på de tidligere gældende betingelser, indtil de er opbrugt, dog ikke senere end 30. september 2000.

Lagre af calciumcarbonater, der er anført i bilag VI til forordning (EØF) nr. 2092/91, og som skal anvendes på mere restriktive betingelser end dem, som var gældende, inden nærværende forordning træder i kraft, kan fortsat anvendes på de tidligere gældende betingelser, indtil de er opbrugt, dog ikke senere end 30. september 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. maj 2000.

På Kommissionens vegne

Franz Fischler

Medlem af Kommissionen

(1) EFT L 198 af 22.7.1991, s. 1.

(2) EFT L 48 af 19.2.2000, s. 1.

(3) EFT L 25 af 2.2.1993, s. 5.

(4) EFT L 58 af 27.2.1997, s. 8.

(5) EFT L 222 af 24.8.1999, s. 1.

BILAG

I. I bilag I til forordning (EØF) nr. 2092/91 affattes punkt 2 i del "A. PLANTER OG ANDRE VEGETABILSKE PRODUKTER" således : "2.1. Jordbundens frugtbarhed og den biologiske aktivitet i jorden skal først og fremmest opretholdes eller øges:

a) ved dyrkning af bælgplanter, grøngødning eller planter med dybt rodnet efter en hensigtsmæssig flerårig sædskifteplan

b) ved nedmuldning af husdyrgødning fra økologisk husdyrproduktion under overholdelse af bestemmelserne og inden for begrænsningerne i del B, punkt 7.1, i dette bilag

c) ved nedmuldning af andet økologisk materiale, komposteret eller ej, som er produceret af bedrifter, der drives efter bestemmelserne i denne forordning.

2.2. Andre organiske eller uorganiske gødningsstoffer, der er nævnt i bilag II, kan undtagelsesvis anvendes som supplerende tilskud:

- hvis en passende næring af de planter, der indgår i sædskifteplanen, ikke kan sikres ved de fremgangsmåder, der er anført i første afsnit, litra a), b) og c)

- for så vidt angår produkter i bilag II, der henviser til gødning og/eller dyreekskrementer: disse produkter må kun anvendes sammen med den husdyrgødning, der er omhandlet i punkt 2.1, litra b), hvis de begrænsninger, der er nævnt i del B, stk. 7.1, i dette bilag, overholdes.

2.3. Præparater på basis af planter eller mikroorganismer, der egner sig til at aktivere kompost, og som ikke er genetisk modificerede som defineret i artikel 4, nr. 12, kan anvendes. "Biodynamiske præparater" af stenmel, husdyrgødning eller planter kan også anvendes til de formål, der er omfattet af dette stykke og stk. 2.1.

2.4. Egnede mikroorganismepræparater, der ikke er genetisk modificeret som defineret i artikel 4, nr. 12, og som er tilladt i konventionelt landbrug i den pågældende medlemsstat, kan anvendes til at forbedre jordens almindelige tilstand eller forekomsten af næringsstoffer i jorden eller afgrøderne, hvis kontrolorganet eller kontrolmyndigheden har anerkendt behovet for en sådan anvendelse."

II. I bilag II til forordning (EØF) nr. 2092/91 foretages følgende ændringer:

1. Del "A. GØDNINGSSTOFFER OG JORDBEHANDLINGSMIDLER" ændres som følger: a) Indledningsafsnittet mellem overskriften og skemaet affattes således: "Generelle betingelser for alle produkter:

- de må kun anvendes under overholdelse af bestemmelserne i bilag I

- de må kun anvendes under overholdelse af lovgivningen om markedsføring og anvendelse af de pågældende produkter i traditionelt landbrug i den medlemsstat, hvor produktet anvendes."

b) I skemaet under "Følgende produkter eller biprodukter af animalsk oprindelse" udgår "benkul".

c) I skemaet affattes bestemmelserne for medtagelse af "Kaliumsulfat med indhold af magnesiumsalt" således:

">TABELPOSITION>"

2. I del "B. Pesticider" ændres skemaerne under afsnit "1. Plantebeskyttelsesmidler" som følger: a) I skemaet med overskriften "I. Stoffer af vegetabilsk eller animalsk oprindelse" affattes bestemmelserne for medtagelse af "Azadirachtin udvundet af Azadirachta indica" således:

">TABELPOSITION>"

b) I skemaet med overskriften "III. Stoffer, som kun må anvendes i fælder og/eller dispensere" affattes bestemmelserne for medtagelse af "Feromoner" således:

">TABELPOSITION>"

c) I skemaet med overskriften "IV. Andre stoffer, som traditionelt anvendes i økologisk landbrug" affattes bestemmelserne for medtagelse af "Svovlkalk (Calciumpolysulfid)" således:

">TABELPOSITION>"

III. I bilag VI til forordning (EØF) nr. 2092/91 foretages følgende ændringer:

1. Første punktum af stk. 3 i afsnittet med overskriften "Generelle principper" affattes således: "Selv om der henvises til en ingrediens i del A og C eller et teknologisk hjælpemiddel i del B, må en fremstillingspraksis som f.eks. røgning og sådanne ingredienser eller teknologiske hjælpemidler kun anvendes i overensstemmelse med relevante fællesskabsforskrifter eller nationale retsforskrifter, som er forenelige med traktatens bestemmelser, og i mangel heraf i overensstemmelse med principperne for god fremstillingsmæssig praksis for levnedsmidler."

2. Del A ændres som følger: a) Overskriften affattes således: "DEL A - INGREDIENSER, DER IKKE ER AF LANDBRUGSOPRINDELSE (JF. ARTIKEL 5, STK. 3, LITRA c), OG ARTIKEL 5, STK. 5a, LITRA d), I FORORDNING (EØF) Nr. 2092/91."

b) I skemaet affattes bestemmelserne for medtagelse af "E 170 Calciumcarbonater"

">TABELPOSITION>"

c) I skemaet indsættes følgende produkt og de dermed forbundne særlige betingelser efter "E 416 Karayagummi" :

">TABELPOSITION>"

d) I skemaet affattes bestemmelserne for medtagelse af "E 516 Calciumsulfat" således:

">TABELPOSITION>"

e) I skemaet indsættes følgende produkt og de dermed forbundne særlige betingelser efter "E 524 Natriumhydroxid" :

">TABELPOSITION>"

f) I del A.4. "Mikroorganismepræparater" udgår nr. ii).

3. Del B ændres som følger: a) Overskriften affattes således: "DEL B - TEKNOLOGISKE HJÆLPEMIDLER OG ANDRE PRODUKTER, DER MÅ ANVENDES VED FORARBEJDNING AF ØKOLOGISK PRODUCEREDE INGREDIENSER AF LANDBRUGSOPRINDELSE, JF. ARTIKEL 5, STK. 3, LITRA d), OG ARTIKEL 5, STK. 5a, LITRA e), I FORORDNING (EØF) Nr. 2092/91"

b) I skemaet indsættes følgende produkt og de dermed forbundne særlige betingelser efter "Svovlsyre" :

">TABELPOSITION>"

c) Teksten i slutningen af afsnittet med overskriften "Mikroorganismepræparater og enzymer" affattes således: "Mikroorganismepræparater og enzymer:

Mikroorganismepræparater og enzymer, der normalt anvendes som teknologiske hjælpemidler ved forarbejdning af levnedsmidler, med undtagelse af genetisk modificerede mikroorganismer, som defineret i artikel 2, nr. 2, i direktiv 90/220/EØF, og med undtagelse af enzymer, der er afledt af genetisk modificerede organismer, som defineret i artikel 2, nr. 2, i direktiv 90/220/EØF."

4. I del C.2.2. ændres "sukkerroesukker" til: "Sukkerroesukker, kun indtil 1.4.2003".